
1) Ullormut oqaluuserisassat akuerineqarnerat
[image: ]Ullormut oqaluuserisassat akuerineqarput. Immikkoortoq 6 immikkoortup 3-p kingornanut nuunneqarpoq.

2) Aalisarneq pillugu Siunnersuisoqatigiit ataatsimiinnerannit nr 203-mit imaqarniliap akuerineqarnera 
Ataatsimiinnermit nr. 203-mit imaqarniliaq akuerineqarpoq. Naalakkersuisut nittartagaanni tamanut saqqummiunneqassaaq.[image: Et billede, der indeholder Grafik, design

AI-genereret indhold kan være ukorrekt.].

3) IIlinniartitaanermut Naalakkersuisoqarfimmit imarsiornermik ilinniarnernik aaqqissuusseqqinneq pillugu ilisimatitsineq.
Ilinniartitaanermut Naalakkersuisoqarfiup siunissami aalisarnermik ilinniarnerit pillugu Ilulissani workshopeqarnissamik pilersaarutitik saqqummiuppai. Kalaallit Nunaanni aalisarnermik ilinniarnerit siunissami qanoq isikkoqassappat? Inuussutissarsiortunit tapersiisoqarnissaa kissaatigineqarpoq. Workshoppi Ilulissani Hotel Arctic-imi ulloq 18. april 2026 ingerlanneqassaaq. Pappilissat tassunga attuumassuteqartut ulloq 20. marts 2026 Aalisarneq pillugu Siunnersuisoqatigiinni tamanut nassiunneqarput.
  
4) APNIPN-imit ilisimatitsissutit
Aqutsinermut pilersaarutit:
· Nipisannik aqutsinermut pilersaarutit akuerineqarput. Aammalu ulloq 15. marts 2026 atuutilersinneqarlutik tamanut saqqummiunneqarpoq. Tusarniaanerup kingorna allannguut ataasiuvoq. Aqutsiveqarfiit assersuutigalugu sikut pissutigalugit piffissap aalisarfiup siuliani ulluni qulinini sivisunerusumiluunniit tunisisinnaasoqarsimanngippat aqutsiveqarfinnut kalluarneqartunut ukiut tamaasa 20 tonsit agguarneqarsinnaasut immikkoortinneqartarput. Tamanna pisimanngippat TAC tamarmi agguaassinermut tunngavik malillugit agguaanneqartassapput. Allannguut politikkikkut kissaataavoq.
· Tunumi raajanik aqutsinermut pilersaarut pillugu suleqatigiissitaliap siullermeerluni ataatsimiinnissaanut aggersaasoqarpoq. Naalakkersuisoqarfik ataatsimiinnginnermi piareertussamik nassuiaammik suliaqarpoq, taannalu suleqatigiissitaliamut saqqummiunneqassaaq. Aamma apeqqutinik akisilluni immersugassat nassiunneqarput.
· Kapisilinnik aqutsinermut pilersaarummik nutarterineq pillugu suleqatigiissitaliaq aggersarneqarpoq. Nassuiaat naammassingajalerpoq siullermeerlunilu ataatsimiinnermi saqqummiunneqassalluni.
· Saarullinnik aqutsinermut pilersaarummik nutarterinissamut piffissami qaninnermi aggersaasoqassaaq.

Atuisut ilisimasaat:
· Sinerissap qanittuani qalerallit saarulliillu pillugit ukiumoortumik apeqqutinik akisilluni immersugassaq naammaasilerpoq qaammatillu uuma ingerlanerani nassiunneqassalluni.

ESU aamma 2026-mi suliniutinut aningaasat:
· Umiatsiaaqqanut tapiissutinik qinnuteqarnissanut ulloq 31. marts piffissaliussaavoq. 2026-mi 2.884.000 kr. immikkoortinneqarput.
· Aallarteqqinnissamut tapiissutinut 3.120.000 kr. immikkoortinneqarput, tassunga ilanngullugu silap pissusaata akornusiineranut atatillugu 2026-mi tapiissutit.
· Aalisarnermut aningaasaliissutinut immikkoortitani aningaasat atorneqanngitsut ukiut aningaasaliiffiusut akornanni ilanngunneqartarput. 2026-mi aningaasaliissutit 7.054.000 kr-t aningaasaliissutigineqarput, ukiut siuliini aningaasat atorneqanngitsut ilanngullugit 27 mio.kr-t angallatinik 6 meteri qaangerlugu takissusilinnik ingutserinermut tapiissutinut immikkoortitat atorneqarsinnaapput.
·  Suliniutinut kontomut 50.012-mut 2,144,000 kr-t aningaasaliissutigineqarpoq, taakkunannga 2 mio. kr. Tunumi suliniutinut.

Inatsisit:
· Saniatigut pisat pillugit nalunaarut tusarniutigineqarnikuuvoq maannakkullu inatsisilerinermi aappassaanik pitsaassusilerneqarluni. Ilimagineqarpoq apriilip qaammataata ingerlanerani akuerineqassasoq.
· Inuussutissarsiutiginagu aalisarneq pillugu nalunaarut inatsisilernermi aappassaanik pitsaassusilerneqareerluni tiguneqarpoq maannallu nutserneqarluni. Ilimagineqarpoq apriilip qaammataani akuerineqassasoq.
· Aalisarsinnaanermut akuersissutit pisassiissutillu pillugit nalunaarut 10. martsip tungaanut tusarniutigineqarpoq., tusarniaanermi akissutit maannakkut misissorneqarput, allannguutillu suliarineqareerpata inatsisilerinermi aappassaanik pitsaassusilerneqassaaq. Ilimagineqarpoq apriilip naanerani, immaqa maajip aallartinnerani akuerineqassasoq.
· Angallatinut tapiissutit pillugit Qaanaamut Tunumullu nalunaarut 9.marts tungaanut tusarniutigineqarpoq. Inatsisilerinermi aappassaanik pitsaassusilerneqartussatut nassiunneqarpoq ilimagineqarporlu apriilimi akuerineqassasoq.
· Aalisarnerup teknikikkut iluarsartuussivigineqarnera pillugu nalunaarut siullermeerluni inatsisilerinermi pitsaassusilerneqarpoq ilimagineqarporlu apriilip qaammataani tusarniutigineqassasoq.
· Umiarsuit tunitsiviit, pisanik nuussineq nunamilu tunisassiorfiit pillugit nalunaarut siullermeerluni inatsisilerinermi pitsaassusilerneqarpoq ilimagineqarporlu apriilimi tusarniutigineqarsinnaassasoq.

Aalisarneq pillugu Siunnersuisoqatigiit Naalakkersuisunut inassuteqaataannik nangitseqqinneq:
· Naalakkersuisut Aalisarneq pillugu Siunnersuisoqatigiit inassuteqaataannik tigusaqarnikuupput taakkulu suliarinikuullugit. Inassuteqaatit aamma kommuninut nassiunneqarput.
· Sumiiffik 47-mi angallatit takissusaasa 15 meterinut killilerneqarnerisa peerneqarnissaa pillugu inassuteqaat aalisarsinnaanermut akuersissutit pisassiissutillu pillugit nalunaarummi tusarniutigineqaqqammersumi ilanngunneqarpoq.
· Ilimagineqarpoq saarulliit pillugit avataata sinerissallu akornanni killeqarfiup 3 sømilip allanngortinnerani iluaqutinik ajoqutinillu misissuinissaq pillugu inassuteqaat saarullinni aqutsinermut pilersaarummik nutarterinermut atatillugu aallartinneqassasoq.
· Aalisarnermik ilinniarnerit pillugit inassuteqaammut tunngavigalugu suliami killiffik Naalakkersuisoqarfiup ataatsimiinnermi uani saqqummiuppaa.
· ESU pillugu inassuteqaatinut tunngatillugu immikkoortumi nutarterinissaq suliniutigineqarpoq. Ilimagineqarpoq tamanna pillugu aasaanerani sulinngiffeqarnissaq sioqqullugu ataatsimiinnissamut aggersaasoqassasoq siunnersuummillu UPA 2027-mi saqqummiisoqassasoq.
· 1 mio.kr-t aningaasanut inatsimmi inassuteqaatinik nangitseqqiinermut immikkoortinneqartut atugassanngortinneqarnissaat maannakkut suliniutigineqarpoq. Taanna Naalakkersuisunit tamassumalu kingorna Aningaasaqarnermut Ataatsimiititaliamit suliarineqassaaq. Ilimagineqarpoq aningaasat ukununnga atorneqassasut 1) aalisarnermik ilinniarnernik takoqqusaarineq, 2) aalisarnermi atortunik annaasanik nalunaaruteqarnermut app aamma 3) umiatsiaaqqanut tapiissutinut aningaasat qaffanneqarnerat.
· KANUAPNA-p tunisinermi akinik nittartakkaminni saqqummiisarnissanik siunnersuut suliarinikuuaa. Tamanna maannakkut ilissinnut saqqummiutissavaa.

QAK: Tunisinermi akinik KANUAPNA-p nittartagaani tamanut saqqummiisarnermik atuisunut piuminarnerusumik aaqqissuussisoqarnissaa kissaatigineqarpoq. Paasissutissat atornerlunneqarsinnaammata, paasissutissat suminngaaneersuunerat paasiuminaallisarnerusariaqarpoq.

Siunnersuisoqatigiit APNINP-ip ilimatitsissutai tusaatissatut tiguaat.

5)  § 5, imm. 4 naapertorlugu siulittaasut nikinnerat
Sulisitsisut maannakkut siulittaasuuvoq tulleriiaarineq malillu KNAPK siulittaasunngorpoq. Niels Boassen nutaatut siulittaasunngorpoq. Tusagassiuutinut nalunaarut Siunnersuisoqatigiinni aalajangersimasumik ilaasortanit akuerineqartussanngorlugu nassiunneqartoq, akuerineqarnerata kingorna Naalakkersuisut.gl-imut nassiunneqassaaq. 

6) § 6. 4 malillugu siunnersuut
a) Tunumi saarullinnik sumiiffinnut agguaasarnerup aaqqinneqarnissaa pillugu Sulisitsisunit siunnersuut (ilanngussaq 2).

Siulittaasoqarfiup Tunumi maannakkutut marlunnik aqutsiveqarfeqarani ataatsimik aqutsiveqarfeqarnissamik siunnersuut saqqummiuppaa. Aalisarneq pillugu Siunnersuisoqatigiit naalakkersuisoqarfiup aaqqiinissap aallartinneqarnissaanik siunnersuinissaat isumaqatiginngilaat. APF-p aamma RG-p Pinngortitaleriffik Dorhn Bankemi noorartoqartarneranik siusinnerusukkut saqqummiinikuummat biologit saqqummiussinissaasa pingaartinneqarnera salliutippaat. Sigguk A(S-ip aaqqiinissaq aallartikkusuppaa.
 
Inerniliineq: APNIPN saarullinnik aqutsinermik pilersaarummik nutarterinissaq pillugu ataatsimiinnissamut aggersaassaaq.

7) Siunnersuisoqatigiit Naalakkersuisunut saaffiginnissutigisinnaasaasa killiffiat
Soqanngilaq.

8) Naalakkersuisunut oqaaseqaat.
Soqanngilaq. 

9) Tamanut oqaaseqaat
Tusagassiuutinut nalunaarut allatseqarfimmit suliarineqassaaq.

10) Siunnersuisoqatigiit tullermik ataatsimiinnissaat
Aalisarneq pillugu Siunnersuisoqatigiit tullianik 27. maj nal. 10.00 ataatsimiissapput.

11) Tamalaat
a) QAK: Naalakkersuisut Kalaallit Nunaata Kitaata Kujataani aalisarnermi ingerlatseqatigiiffimmut ilaatigut nunamit allamit pigineqartumut saarullinnik pisassiissutit qaffanneqarnissaannik aalajangiinerat isornartorsiorpaa. KNAPK aamma Halibut Greenland isumaqataapput. Taamaammat pisassiissutit suna tunngavigalugu qaffanneqarsimanerannik ilisimatitsisoqarnissaa tamanullu oqaaseqaateqartoqarnissaa kissaatigineqarpoq.
 
b) QAK: Oqaatigineqarpoq Avannaata Kommuniata Ilulissat eqqaani eqalussaqarneranik annertunerusumik aaqqinnissamik kissaateqarnera takuneqarnikuusoq. APNIPN-ip nalunaarutigaa sammisaq pillugu suliamik suliarinnittoqartoq.


c) QAK: Qaleralinniarnermi 75%-imik atuisussaatitaaneq ajortorujussuarnik kinguneqarsinnaavoq. Saarullinniarnermi akit pitsaasorujussuummata amerlasuut peqataapput. Qaleralinniarsinnaanermut akuersissut aningaaserivimmi atukkanut qularnaveeqqutaapput. Taamaammat sammisaq pillugu suliaqartussamik sukkasuumik suleqatigiissitaliortoqartariaqarpoq QAK Siunnersuisoqatigiit tulliani ataatsimiinneranni saqqummiissaaq.

